律吕相生赋（以予欲闻六律五声为韵）
王起 (Tang)
律吕以迭而相成。阴阳以独而不生。总二气而取则。俾万物而立程。可以揣亭毒之理。可以顺天地之情。其系时也。必诚必信。其吹万也。无臭无声。原夫制自伶伦。迹于嶰谷。始叶音于灵凤。终制器于截竹。其名可纪。则一暑而一寒。其数可陈。则阴六而阳六。所以均我节物。而周乎倚伏。借如黄钟建子以为本。林钟建未以为君。动夷则而叶坠。应姑洗而草薰。霜雪因之以罔忒。禽兽候之而必闻。虽覆载之莫穷。而飞灰可揣。谓阴阳之不测。而寸管斯分。故王者历象为务。职司是勖。奉之以布令。法之以成俗。肃杀初佐于金风。絪缊竟调于玉烛。动植无扰。含灵斯足。莫不因律吕之相生。济仁寿之大欲。既而同其法度。节其疾徐。既环周之无极。亦鳞次而用诸。故能钦月令之不爽。布岁和之有馀。八风既从兮惠化爰被。十旬不散兮休徵可书。伊上瑞之临汝。实畴人之起予。则律不作无以叶五音之术。吕不助无以成万物之实。洞于精微。生于阴骘。在孕育以咸畅。处金石而无失。则吹于寒谷。不惟邹子之方。叶于乐府。奚独延年之律。我皇钦若时令。克谐宫羽。来远人而风云表祥。张大乐而鸟兽率舞。是知顺相生之义。而德冠乎三五。